**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.08.2023, ora 08:00 – 26.08.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.08.2023, ora 07:00**

**RÂURI**

**Debitele au fost relativ staționare** exceptând cursurile mijlocii şi inferioare ale Someșului, Bârzavei, Buzăului, Moldovei, Bistriței, Trotuşului, Rm.Sărat şi Putnei, cursul Mureșului şi cursul superior al Prutului unde au fost în creştere uşoară prin propagare și râurile din bazinele hidrografice: Vișeu, Iza, Tur, Someșul Mare, Someșul Mic, Crișul Repede, Crișul Alb, Arieș, Moravița, Caraș, Nera, Cerna, bazinele superioare ale Bârzavei, Buzăului, Moldovei, Bistriței, Trotuşului, Rm.Sărat şi Putnei, bazinul mijlociu și inferior al Timișului unde debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80 %, mai mici (sub 30% din normalele lunare) pe râurile din bazinele hidrografice: Crişul Negru, Olt, Rm. Sărat, Bârlad, Tazlău, Jijia, pe afluenții Bistriței inferioare, pe unii afluenți din bazinul inferior al Jiului, din bazinul superior al Argeşului și pe râurile din Dobrogea.

În interval a fost emisă o **Atenționare Hidrologică pentru fenomene imediate**.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare**, exceptând cursul mijlociu și inferior al Someșului, cursurile inferioare ale Bârzavei, Buzăului, Moldovei, Bistriței, Trotuşului, Rm.Sărat şi Putnei unde vor fi în creştere prin propagare și cursurile superioare și mijlocii ale Buzăului, Moldovei, Bistriței, Trotuşului, Rm.Sărat şi Putnei unde vor fi în scădere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 25 – 26.08.2023 a fost în scădere, având valoarea de 3800 m3/s**, sub media multianuală a lunii august (4300 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (3600 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 25.08.2023, ora 09:00 –26.08.2023, ora 06:00**

**Administraţia Naţională de Meteorologie** (A.N.M.) a emis în data de 25.08.2023, la ora 10:00, **Atenționarea Meteorologică nr. 116**, conform căreia:

**- MESAJ 1, COD GALBEN:** ,,*În vestul, sudul și sud-estul teritoriului valul de căldură se va menține. Disconfortul termic va fi ridicat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor situa în general între 33 și 36 de grade, iar minimele se vor încadra între 17 și 22 de grade.”*

**- MESAJ 2, COD GALBEN:** ,,*Valul de căldură se va extinde și intensifica în toată țara. Disconfortul termic va fi ridicat, iar indicele temperatură-umezeală (ITU) va depăși pragul critic de 80 de unități îndeosebi în zonele de câmpie și podiș. Temperaturile maxime se vor situa în general între 33 și 37 de grade, iar minimele se vor încadra între 17 și 22 de grade. Notă: valul de căldură se va menține în majoritatea zonelor țării și în zilele următoare.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ARAD, ARGEŞ, BRĂILA, BUZĂU, CARAŞ-SEVERIN, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, IALOMIŢA, ILFOV, MEHEDINŢI, OLT, PRAHOVA, TELEORMAN, TIMIŞ, TULCEA, VÂLCEA, VRANCEA şi Municipiul BUCUREŞTI (23 prefecturi) – COD GALBEN (MESAJ 1);*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – COD GALBEN (MESAJ 2).*

**ÎN ŢARĂ**

Vremea a fost călduroasă, caniculară în sud-vest și sud și izolat în centru și est. Disconfortul termic a fost ridicat, iar indicele temperatură-umezeală (ITU) a atins și a depășit pragul critic de 80 de unități pe arii relativ extinse în Banat, Oltenia, Muntenia și Dobrogea, local în Crișana, sudul și centrul Moldovei și izolat în Transilvania. Temperaturile maxime s-au încadrat între 27 de grade la Sulina și 37 de grade la Calafat și Bechet. Pe parcursul zilei cerul a fost variabil, cu unele înnorări și pe arii restrânse averse și descărcări electrice în Dobrogea, dar și la munte unde doar cu totul izolat au fost ploi slabe de scurtă durată, iar noaptea a devenit senin în toate regiunile. Vântul a suflat slab și moderat, cu ușoare intensificări în extremitatea de sud-est a teritoriului. La ora 06 valorile termice erau cuprinse între 11 grade la Miercurea Ciuc și Toplița și 26 de grade la Șiria și Sulina. Dimineața, în nord-vest și în depresiunile intramontane, izolat s-a semnalat ceață.

***Observație****: de ieri dimineață, de la ora 6, au fost în vigoare 5 mesaje cod galben pentru fenomene meteorologice periculoase imediate, dintre care 3 emise de către SRPV Constanța și câte 1 de către SRPV Cluj-Napoca și SRPV Sibiu.*

**LA BUCUREŞTI**

Canicula și disconfortul termic ridicat s-au menținut, iar indicele temperatură-umezeală (ITU), a depășit pragul critic de 80 de unități. Temperatura maximă a fost de 35 de grade la Afumați și 36 de grade la Băneasa și Filaret. Cerul a fost variabil, mai mult senin noaptea, iar vântul a suflat slab până la moderat. La ora 06 se înregistrau 21 de grade la stația meteorologică Băneasa, 22 de grade la Afumați și 23 de grade la Filaret.

**3. Prognoza meteorologică în intervalul 26.08.2023, ora 09:00 –27.08.2023, ora 09:00**

**ÎN ŢARĂ**

Valul de căldură se va extinde și intensifica în toată țara. Disconfortul termic va fi ridicat, iar indicele temperatură-umezeală (ITU) va depăși pragul critic de 80 de unități și va fi caniculă în zonele de câmpie și local în cele de podiș. Temperaturile maxime se vor încadra între 31 și 39 de grade, cu valori mai scăzute pe litoral unde se vor înregistra 28...30 de grade; minimele termice vor fi cuprinse între 15 și 25 de grade, ușor mai coborâte în depresiunile Carpaților Orientali spre 11...12 grade. Cerul va fi variabil, cu înnorări temporare și izolat averse și descărcări electrice, după-amiaza, în zonele montane. Vântul va sufla slab și moderat, cu ușoare intensificări în sud-est. Pe spații mici, în special în depresiuni, spre dimineață se va forma ceață.

**LA BUCUREŞTI**

Valul de căldură va persista. Va fi caniculă și disconfort termic ridicat, cu indice temperatură-umezeală (ITU) peste pragul critic de 80 de unități și o temperatură maximă de 37...38 de grade. Cerul va fi variabil, iar vântul va sufla slab și moderat. Temperatura minimă va fi de 19...21 de grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** informează că în data de 25.08.2023 a fost semnalată mortalitate piscicolă în acumularea permanentă Vășad, de pe cursul de apă Ierul Morii (deținătorul acumulării este SC Agrodav Impex SRL), comuna Curtuișeni, județul Bihor. Reprezentanții A.B.A. Crișuri s-au deplasat pe teren pentru investigații. Se va reveni cu informații.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 24.08.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Administrația Rezervației Biosferei Delta Dunării*** informează despre izbucnirea, în data de 25.08.2023, în jurul orei 16:00, unui incendiu de vegetație în zona lacului Porculeț, județul Tulcea. Se va reveni cu informații după stingerea incendiului.

***Garda Forestieră Râmnicu Vâlcea*** informează despre producerea, în data de 23.08.2023, ora 19:30, unui incendiu de litieră și arboret de salcâm, salcie, plop și glădiță pe raza Ocolului Silvic Renașterea Pădurii, în zona localităţii Izbiceni, judeţul Olt. A fost afectată o suprafață de 30 ha în fond forestier proprietate privată. Incendiul a fost stins în data de 24.08.2023, la ora 15:30, de către personalul silvic și pompieri militari. Cauza izbucnirii incendiului: foc în aer liber.

***Garda Forestieră Suceava*** informează despre producerea unor doborâturi de vânt, în data de 20.08.2023, care au afectat o suprafaţă totală de 9,3 ha în masă, 487,1 ha dispersate, de arboret de rășinoase cu vârsta între 20-135 de ani, fiind estimat un volum de masă lemnoasă doborâtă de circa 4400 m.c., în fond forestier proprietate publică a statului, în zona de munte din cadrul O.S. Broșteni, judeţul Suceava. S-au luat următoarele măsuri: identificare, semnalare și raportare.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 24.08.2023-25.08.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.